Når man tvangsfjerner et barn, kommer der mange følelser i spil.

Men er det til syvende og sidst i barnets interesse at debattere for og imod en konkret tvangsfjernelse, når debatten udelukkende er baseret på de oplysninger, som medierne videregiver?



I sagen om Amy er der uendeligt mange personfølsomme oplysninger, som vi hverken kan eller vil offentliggøre – for Amys skyld. Det bliver ofte tolket, som om vi har noget at skjule. Det er et vilkår, vi må leve med, selvom det gør vores håndtering af sagen meget vanskelig.

Når vi ikke offentliggør alle sagens oplysninger, betyder det også, at den debat, der foregår i medierne, udelukkende er baseret på en meget ensidig fremstilling af sagen.



Vi er slet ikke i tvivl om, at alle vil Amy det bedste; og i denne sag har både plejefamilie, borgere og Børns Vilkår en mening om, hvad der er det bedste for Amy, og hvordan vi burde have håndteret sagen.